Nagy Erika 2007.1.24. 18:12
Gyakran megesik, hogy két ember útjai különválnak, hogy nem tudnak tovább együtt élni. Ehhez mindenkinek joga van. De jogunk van-e ahhoz is, hogy az új társhoz való ragaszkodásban megfeledkezzünk azokról, akik szenvedő alanyaivá válnak az elválásnak…?
Gita csinos, harmincas fiatalasszony. Házasságából két gyermeke született. Több mint tízévi házasság után szerelmes lett egy nála húsz évvel idősebb nős férfiba. Fellángolás, gondolták sokan, de nem így lett. Egy nap Gita összeszedte a holmiját, és albérletbe ment az új társával. De nem mindent vitt magával: gyermekeit otthon hagyta, nem törődött azzal, nekik milyen lelki válságot okoz tettével. A gyerekek nem értették, mi zajlik körülöttük, miért nem kellenek annak az asszonynak, aki eddig a támaszuk volt…
Pár hét elteltével Gita a lányát magával vitte, de a fia nem kellett neki. A fiú magába roskadt, annak ellenére, hogy az édesapa, és a nagymamája elhalmozta szeretetével, törődésével. A nagymama egészségét megrendítette az esemény. Súlyosan megbetegedett. A fiúunoka nagyanyja kezét simogatva kérte, ne hagyja ő is magára! Minden hiába volt, a nagymama meghalt. A fiú lába alól kicsúszott a talaj -- nehéz lesz feldolgoznia a tragédiát.
Ági a harmincas évei közepén járt, mikor szerelmes lett, ezért elhagyta férjét és fiát. A fiú úgy döntött, édesapjával marad. Azóta a mának él, nem törődik azzal, mit hoz a holnap. A szerelmesek csupán egy évig bírták az együttlétet, majd Áginak mennie kellett a férfi házából. Igen, de hová? Férje időközben új társra talált, aki ugyan nem pótolta fia anyját, de sikerült összebarátkozniuk. Ágitól a szülei is elfordultak, mikor lemondott addigi életéről, így hozzájuk sem mehetett. Maradt az albérlet, ahol van ideje gondolkodni azon, hol követte el a hibát.
Renáta két gyermekét hagyta a férjénél, miután sokéves titkos kapcsolatát nyíltan vállalva beadta a válókeresetet. A bíróságon önként mondott le gyermekeiről. Összeköltözött a másik férfival, s hónapok múlnak úgy el, hogy nem is látja a gyermekeit. Közben újabb kapcsolatából is született gyermeke. De mára már ez a viszony is a végét járja, így nem lehetetlen, hogy ez a gyermek is arra a sorsra jut, hogy anya nélkül lesz kénytelen megtapasztalni az élet nehézségeit.
Vajon mi vezethet odáig, hogy az anya lemondjon a gyermekéről? Minden gyermek számára a legfontosabb az édesanyja: ha elhagyja a gyermekét, ezzel megpecsételi az egész életét. Éppen ezért kellene felelősségteljesebben viszonyulni a gyermekvállaláshoz, hiszen ez a legkomolyabb feladat az ember életében!
2007.1.25. 2